- Første gang vi finner «fanden» i ordsamlingen er fra 1600-tallet. Det er det eldste vi har i moderne norsk. I en samling fra Vest-Agder, muligens Kvinesdal, på tidlig 1600-tall, står det «fænden».
Hvordan man bantes i norrøn tid er derimot mye vanskeligere å si, ifølge språkrøkteren.
- Men at de hadde ord som var tabuladet er det nok ikke tvil om. Jeg regner med at de førte et ganske saftig språk. Det ser vi i det som er belagt i sagaene, og de tøffe replikkene, med folk som dør og river ut piler og er «feite om hjerterøttene». Det er et samfunn hvor det sikkert var kraftig språkbruk til hverdags, fest og i krig. Vi kan nok gjette at det haglet godt under slag, da smalt det med replikker og kommentarer, tenker jeg.